KIRJALLINEN KYSYMYS E-3618/02

esittäjä(t): Erik Meijer (GUE/NGL) komissiolle

(16. joulukuuta 2002)

Aihe: Euroopan ulkopuolisen maan lentoyhtiön erittäin edullinen tarjous lyhyelle EU:n sisäiselle lentoreitille vääristää ympäristöpolitiikkaa

1. Onko komissio tietoinen, että Varig Brasilian Airlines -lentoyhtiö hankkii matkustajia matkatoimistojen ja Internetin kautta Amsterdamin Schipholin ja Pariisin Charles de Gaullen lentokenttien väliselle reitille tarjoamalla yhdensuuntaisen matkan 19 euron hintaan hengeltä? Lennon ostamista ei rajoiteta säännöksin ja lisäksi lennon aikana tarjotaan juotavaa ja pientä syötävää.

2. Varig-yhtiön 281-paikkaiset Boeing 777 -lentokoneet lentävät päivittäin Sao Paolosta Pariisin kautta Amsterdamiin. Antaako tämä yhtiölle suoraan oikeuden tarjota EU:n sisällä matkoja polkuhintaan? Tarjoushinta on 75 prosenttia halvempi kuin muiden lentoyhtiöiden hinnat ja jopa edullisempi kuin reitillä tiheään liikennöivien suurnopeusjunien lippujen hinnat.

3. Miten nämä polkuhinnat vaikuttavat tavoitteisiin rajoittaa lentoasemien ja ilmatilan ruuhkautumista? Tavoitteen saavuttamiseksi komissio esittää tiedonannossaan Lentoliikenne ja ympäristö(1) sekä valkoisessa kirjassaan, että Euroopan suurnopeusjunayhteyksien verkostoa rakennetaan ja pidetään yllä keskipitkillä matkaosuuksilla.

4. Katsooko komissio, että kysymyksessä 1 esitetty asia kuuluu vielä tavanomaisesti toimivaan markkinamekanismiin, periaatteeseen tarjota vapaasti kuljetuspalveluja sekä toisiaan täydentävien kuljetusketjujen osatekijöihin, kuten komissio ilmaisi vastauksessaan kirjalliseen kysymykseeni E-3387/00(2) vai katsooko komissio, että nyt on ylitetty hyväksytyt rajat?

5. Mitä mahdollisuuksia komissiolla on lopettaa vastaavanlainen kilpailua vääristävä toiminta? Aikooko komissio toimia mahdollisuuksiensa mukaan?

6. Mikäli komissio ei toistaiseksi voi toimia asiassa, aikooko komissio tehdä aloitteen järjestelystä, jonka perusteella se voisi puuttua asiaan?

(1) KOM(1999) 640 lopullinen.

(2) EYVL C 174 E, 19.6.2001, s. 45.

Loyola de Palacion komission puolesta antama vastaus

(17. helmikuuta 2003)

Komissio ei ollut tietoinen kyseisen yrityksen kaupallisista käytänteistä PariisiAmsterdam-reitillä ennen kuin parlamentin jäsen nyt nosti asian esiin.

Varig-yhtiön oikeus liikennöidä yhteisön sisäisellä reitillä perustuu Brasilian Ranskan ja Alankomaiden kanssa tekemiin kahdenvälisiin sopimuksiin. Tällaisissa yksittäisten jäsenvaltioiden tekemissä sopimuksissa voi olla kohtia, jotka ovat ristiriidassa yhteisön oikeuden kanssa. Komissiolla ei ole suoraa toimivaltaa puuttua yhteisön ulkopuolisten yritysten kahdenvälisten sopimusten perusteella noudattamiin hintoihin. Komissio pyrkii kuitenkin jatkuvasti muuttamaan tällaiset sopimukset yhteisön oikeuden mukaisiksi; tässä se on saanut tukea yhteisöjen tuomioistuimelta, joka ns. Open Skies -tuomioissaan(1) 5. marraskuuta 2002 määritteli yhteisön sisäisten reittien hinnoittelun asiaksi, joka kuuluu yhteisön yksinomaiseen toimivaltaan(2). Komissio tulee tekemään tarvittavat ehdotukset yhteisön oikeuden kanssa yhteensopivien, yhteisön tasolla neuvoteltujen uuden sukupolven sopimusten aikaansaamiseksi ja aikoo pyytää neuvostolta tätä varten neuvotteluvaltuuksia.

Tiedonannossa Liikenne ja ympäristö(3) ei suoranaisesti käsitellä yhteisön ulkopuolisten lentoyhtiöiden EU:n sisäisen reittiliikenteen ympäristövaikutuksia, koska tällainen toiminta on kuitenkin suhteellisen vähäistä. On kylläkin selvää, että lentoliikenteen ympäristövaikutuksia koskeva yhteisön säännöstö ja tuleva intermodaaliliikennettä edistävä lainsäädäntö velvoittaa myös kolmansien maiden yhtiöitä.

Komissio jatkaa työtään hinnoittelu- ja verotusperiaatteiden yhdenmukaistamiseksi eri liikennemuodoissa, kuten todetaan äskettäisessä valkoisessa kirjassa Eurooppalainen liikennepolitiikka vuoteen 2010: valintojen aika(4). Tässä yhteydessä on hyvä muistaa vuonna 1997 annettu komission ehdotus direktiiviksi energiatuotteiden verotusta koskevan yhteisön kehyksen uudistamisesta(5), joka on edelleen ministerineuvoston käsiteltävänä.

Lentoliikenteen taloudellisen sääntelyn ohella käytetään kuten komission vastauksessa kirjalliseen kysymykseen E-3387/00(6) todetaan joukkoa muita velvoitteita, joilla pyritään parantamaan lentoliikenteen turvallisuutta ja luotettavuutta, kehittämään lennonjohtotoimintaa ja vähentämään alan ympäristövaikutuksia. Komissio tulee varmistamaan, että yhteisön säännöstöä kehitetään noudattaen liikennepolitiikan yleisiä periaatteita, jotka esitetään hiljattain julkaistussa valkoisessa kirjassa Eurooppalainen liikennepolitiikka vuoteen 2010: valintojen aika(7).

(1) Asiat C-466/98, C-467/98, C-468/98, C-469/98, C-471/98, C-472/98, C-475/98 ja C-476/98, komissio vastaan Yhdistynyt kuningaskunta, Tanska, Ruotsi, Suomi, Belgia, Luxemburg, Itävalta ja Saksa.

(2) Komission tiedonanto yhteisöjen tuomioistuimen 5. marraskuuta 2002 antamien tuomioiden vaikutuksista Euroopan lentoliikennepolitiikkaan, KOM(2002) 649.

(3) KOM(1999) 640 lopullinen.

(4) KOM(2001) 370 lopullinen.

(5) EYVL C 139, 6.5.1997.

(6) EYVL C 174, 19.6.2001.

(7) KOM(2001) 370 lopullinen.